同薛司直諸公秋霽曲江俯見南山作
作者：高適
朝代：唐

paragraphs: 南山鬱初霽，曲江湛不流。
若臨瑤池前，想望崑崙丘。
廻首見黛色，眇然波上秋。
深沈俯崢嶸，清淺延阻修。
連潭萬木影，插岸千巖幽。
杳靄信難測，淵淪無暗投。
片雲對漁父，獨鳥隨虛舟。
我心寄青霞，世事慙白鷗。
得意在乘興，忘懷非外求。
良辰自多暇，欣與數子遊。